text: Risiko for vindstød af stormstyrke
  01 december 2016 kl. 05.37
  DMI advarer om voldsomt vejr i dag torsdag, da der kan være vindstød op til stormstyrke.
  Vi træder ind i december med storm i stedet for sne. DMI har udsendt et varsel med risiko for vindstød af stormstyrke. Særligt kysterne ved Vesterhavet og området omkring Varde vil kunne mærke dagens blæst, da vinden kommer fra vest og nordvest. Vinden vil aftage hen mod natten, men både Vadehavet og Vesterhavet vil opleve hård vind natten igennem.
  Ud over blæsten vil dagens vejr være præget af en overskyet himmel og regn. Vi kan forvente temperaturer på mellem syv og ti grader.
  
  